Document ID: 32008R1033

REGULAMENTUL (CE) NR. 1033/2008 AL COMISIEI
din 20 octombrie 2008
de modificare a Regulamentului (CE) nr. 802/2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Acordul privind Spațiul Economic European,
având în vedere Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi (Regulamentul CE privind concentrările economice) (1), în special articolul 23 alineatul (1),
după consultarea Comitetului consultativ în materie de concentrări,
întrucât:
(1)
Regulamentul (CE) nr. 802/2004 al Comisiei din 21 aprilie 2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi (2) stabilește reguli de procedură pentru notificarea și examinarea concentrărilor. Pentru a lua în considerare aderarea Bulgariei și a României la Uniunea Europeană este necesar să fie actualizat formularul de notificare utilizat pentru concentrări, care necesită anumite informații pe baza unei liste a tuturor statelor membre.
(2)
În legătură cu documentele sau declarațiile depuse de persoane, întreprinderi sau asociații de întreprinderi în cadrul procedurii, se recomandă clarificarea procedurii prin care aceste documente sau proceduri pot fi considerate ca nefiind confidențiale.
(3)
La 8 iunie 2004, Comitetul mixt al SEE a adoptat Decizia nr. 78/2004 și Decizia nr. 79/2004. Aceste decizii încorporează Regulamentul (CE) nr. 139/2004 în Acordul SEE. Pentru a lua în considerare aceste decizii și pentru motive de claritate și transparență juridică, formularele de notificare trebuie adaptate, în special formularul CM privind cererile motivate (Formularul CM), care privește cerințele de informații pentru trimiteri efectuate în etapa prealabilă notificării în temeiul articolului 4 alineatul (4) și articolului 4 alineatul (5) din Regulamentul (CE) nr. 139/2004.
(4)
Pentru a asigura că circumstanțele permit Comisiei să realizeze o evaluare corespunzătoare a angajamentelor oferite de părțile care au trimis notificări în temeiul articolului 6 alineatul (2) sau al articolului 8 alineatul (2) din Regulamentul (CE) nr. 139/2004, astfel încât o concentrare să poată fi considerată compatibilă cu piața comună, părțile care au trimis notificări ar trebui să aibă obligația de a furniza informații detaliate cu privire la angajamentele oferite și, în special, de a furniza informații specifice în cazul în care angajamentele oferite constau în cesionarea unor activități.
(5)
Pentru a asigura Comisia că angajamentele sunt puse în aplicare în timp util și în mod corespunzător, trebuie clarificat faptul că aceste angajamente pot include detalii privind mecanismele adecvate propuse de părți, inclusiv numirea unui mandatar care să asiste Comisia în activitatea de supraveghere a punerii în aplicare a angajamentelor.
(6)
Prin urmare, Regulamentul (CE) nr. 802/2004 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 802/2004 se modifică după cum urmează:
1.
La articolul 18, se adaugă următorul alineat (4):
„(4) În cazul în care persoanele, întreprinderile sau asociațiile de întreprinderi nu respectă alineatele (2) sau (3), Comisia poate presupune că documentele sau declarațiile în cauză nu conțin informații confidențiale.”
2.
La articolul 20, se introduce următorul alineat (1a):
„(1a) În plus față de cerințele prevăzute la alineatul (1), întreprinderile în cauză furnizează, în același timp cu oferirea angajamentelor în temeiul articolului 6 alineatul (2) sau al articolului 8 alineatul (2) din Regulamentul (CE) nr. 139/2004, un original și 10 copii ale informațiilor și documentelor prevăzute în Formularul RM privind măsurile corective (Formular RM), conform anexei IV la prezentul Regulament. Informațiile furnizate trebuie să fie corecte și complete.”
3.
Se introduce următorul articol 20a:
„Articolul 20a
Mandatari
(1) Angajamentele oferite de întreprinderile în cauză în temeiul articolului 6 alineatul (2) sau al articolului 8 alineatul (2) din Regulamentul (CE) nr. 139/2004 pot include, pe cheltuiala proprie a întreprinderilor în cauză, numirea unui (unor) mandatar(i) independent (independenți) care să asiste Comisia în activitatea de supraveghere a punerii în aplicare a angajamentelor de către părți sau căruia să îi fie încredințat un mandat de punere în aplicare a angajamentelor. Mandatarul poate fi numit de părți, după aprobarea identității sale de către Comisie, sau poate fi numit de către Comisie. Mandatarul își îndeplinește atribuțiile sub supravegherea Comisiei.
(2) Comisia poate să anexeze astfel de dispoziții ale angajamentelor care privesc mandatarul sub forma unor condiții și obligații în temeiul articolului 6 alineatul (2) sau al articolului 8 alineatul (2) din Regulamentul (CE) nr. 139/2004.”
4.
Anexele se modifică în conformitate cu anexa la prezentul regulament.
Articolul 2
Intrare în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 octombrie 2008.

Labels: 12
4
15